M. Sabolová, poslankyňa: (2007-11-26):
Pán predsedajúci, ešte verím, že keď neodpovedá, kto mlčí, ten svedčí, tak verím, že výbor nebeží a pán predseda to zrušil a náš pán poslanec Brocka verím, že vo výbore nie je. Ešte pred 14.00 hodinou nikto z nás netušil, aký bude začiatok tejto schôdze. Predsa sa len niečo vo vládnej koalícii deje, ak hlasy z vládnej koalície prispeli k uskutočneniu tejto schôdze, lebo 75 hlasov opozícia nemá a je to celkom slušný počet už len 1 hlas a je tu šanca aj opozícii vládnuť v tejto krajine. Ale to, čo sa udialo potom, ten nie celkom slušný a chutný odchod celej vládnej koalície z rokovania parlamentu svedčí len o tom, že buď nevedia obhájiť svojho predsedu parlamentu, a keby tu sedeli a mlčali, bolo by to horšie, ako keď sú preč a môžu povedať, že nevedia, čo sa v tejto Národnej rade hovorí na účet predsedu parlamentu. Takže je to nemysliteľné, aby tí, ktorí by mali obhajovať svojho vrcholného predstaviteľa, druhého muža v štáte, aby takto benevolentne pristúpili k rokovaniu v Národnej rade. Ale teda rokujeme, tak niekoľko myšlienok za poslanecký klub KDH. Podstatnú a zásadnú časť aj z ústavnoprávneho pohľadu, aj z rokovacieho pohľadu predniesol predkladateľ za skupinu poslancov, ale myslím, že zjavné z toho, čo tu zaznelo v jeho úvode aj z predchádzajúceho vystúpenia, je, že zodpovednosť predsedu parlamentu je v tejto kauze neodmysliteľná. Lebo chyby môže urobiť, môže sa ich dopustiť, aj nesprávneho rozhodnutia, pretože, kto robí a koná, môže sa rozhodnúť aj zle, ale jeho sebavedomá argumentácia, ktorou obhajoval svoje konanie, neobstojí a je dokonca nebezpečná. Národná rada schválila zákon ako možno aj v minulosti nie dobrý, chybný, možno aj nekvalitný, ale treba si uvedomiť, že vzhľadom na postup spravodajkyne a spravodajcovania tohto zákona pani poslankyňou Vaľovou, ktorá už v treťom čítaní, keď sme upozorňovali na chyby, ktoré nevedela odargumentovať, predsa len pán predseda dal hlasovať a vlastne vďaka nej, myslím, lebo ten, kto spravodajcuje zákon, mal by byť kompetentný ustrážiť aj jednotlivé body zo spoločnej správy, aj predložené pozmeňujúce návrhy, sú chybou poslankyne vládnej koalície, ktorá nezvládla svoju úlohu spravodajkyne. Tu jasne treba upozorniť na to, že rokovací poriadok dáva 24-hodinovú lehotu na postúpenie do tretieho čítania a, bohužiaľ, ani v takom vážnom prípade, ako bolo rokovanie o zákone o sociálnom poistení túto lehotu ani pán predseda nežiadal, ani spravodajkyňa. Zbagatelizovali celé rokovanie parlamentu a naše výhrady. Po druhé. Pán predseda, veľmi dobre ste vedeli, že spravodajkyňa nie je celkom kompetentná pri prerokovaní už v druhom čítaní, keď dala schváliť pozmeňujúci návrh, s ktorým vy ako vládni poslanci ste nesúhlasili a pani ministerka zjavne bola nespokojná. Ak prešiel tento návrh, už ste mali vy sám strážiť, aby zákon, ktorý vyjde z tejto Národnej rady, bol kvalitný. To je vaša ďalšia zodpovednosť. A po tretie, pán predseda, vaše konanie, a to už samotná možnosť pripustiť, že ste dali napísať iné znenie zákona, pán predseda, ako aj vyjadrenie pána podpredsedu Číža v médiách, bolo zjavne v rozpore s rokovacím poriadkom, ale aj s Ústavou Slovenskej republiky, a tak ako je v odôvodnení aj s nálezom Ústavného súdu. A len tlak médií poslancov a nakoniec aj samotné zvolanie tejto mimoriadnej schôdze vám neumožnilo podpísať upravený zákon alebo aj tak, ako ste upozorňovali, variantné riešenie, čo už by bolo bezprecedentné, ak by ste poslali prezidentovi nejakú vašu alternatívu „a“ alebo „b“ a odoslali ste zákon, ktorý ste poslali v tom chybnom schválení. Vy veľmi dobre viete, pán predseda, že máte možnosť upozorniť prezidenta republiky, aby chyby, ktoré Národná rada nedopatrením urobí, aby ich mohol vrátiť a mohol posunúť vec na správne prerokovanie zákona. To teraz nechcem hovoriť o tom, že zákon o sociálnom poistení vytvorí totálny chaos v dôchodkovom systéme. Z toho všetkého je zjavné, že ste sa dali ovplyvniť politicky, aby pani ministerka Tomanová mala čo najskôr platný zákon a aby sme v Národnej rade o tejto téme už viacej nerokovali. Obávali ste sa opätovného rokovania v parlamente k tejto téme? Aj tak by ste sa jej neboli vyhli, pán predseda, pretože máme tu petíciu. Aj v grémiu sme vás žiadali, aby ste použili logiku myslenia a aby ste petíciu spojili s vráteným prezidentovým zákonom. Dodnes v tom návrhu nevidíme a zajtra na schôdzi Národnej rady uvidíme, či vôbec nejaká logika v myslení tohto parlamentu vládnou koalíciou funguje. Nechceli ste, aby už verejnosť opätovne počula na upozornenia chýb, ktoré sú v tomto zákone, čo ich očakáva, pretože jedine rozprava pre opozíciu vytvára priestor na to, aby sme mohli hovoriť, aký dôchodkový systém pripravujete občanom Slovenskej republiky. Pán predseda, umožnili ste po 18 rokoch spochybniť demokratické princípy a dodržiavanie zákonov ústavy a za posledného 1 a pol roka, odkedy vládnete, ste občanom Slovenskej republiky zasadili chrobáka do hlavy, dali ste závdavok na to, že vám nemôžu dôverovať, či vládna koalícia, ak schváli nejaký návrh zákona, či tento návrh zákona bude uplatnený aj v praxi. Našťastie, je tu ešte tlak verejnej mienky, našťastie, je tu ešte tlak opozície, ktorá sa v takýchto vážnych chvíľach vie zomknúť a vie predniesť návrh. A snáď ešte niekoľko dôvodov na to, aby sme vám vyslovili nedôveru za vaše konanie, pozri posledná schôdza, petícia občanov, ktorá mala náležitosti na prerokovanie v Národnej rade, k zdravotnému poisteniu a k sociálnemu poisteniu. Odignorovali ste ju a pomaličky ste sa ju báli vôbec zaradiť na rokovanie Národnej rady. Tu chcem povedať aj to, lebo tak, ako sa bojíte rokovať o veciach, ktoré chcú občania, ktoré chcú počuť, kde sa chcú možno vyjadriť aj cez takúto pôdu, ako sú petície, chcem upozorniť možno aj na jedno konanie, za ktoré čiastočne ako vy predseda parlamentu za vládnu koalíciu nesiete zodpovednosť, aby aj vaši poslanci vo výboroch poznali dostatočne a dobre rokovací poriadok a aby, ak sa chce verejnosť  zúčastniť na rokovaniach výborov, aby tú možnosť mala, aby mala na to dôstojné podmienky a aby nie tak, ako vo výbore pre zdravotníctvo vládna koalícia, práve zdravotníci, lekári vo výbore sú zásadne proti tomu, aby im čo len jedným slovom alebo len dychom niekto dýchal na chrbát a chcel počuť vlastne, o čom rokujú a akým spôsobom rokujú. A toto je váš celkový prístup, vašej vládnej koalície a v tomto parlamente, pán predseda, vy ako hlava tohto parlamentu za to nesiete vždy zodpovednosť. Potom chcem pripomenúť aj nezaraďovanie riadnych poslaneckých tlačí na rokovanie parlamentu, pozri posledná, nebudem sa vracať ďalej do minulosti, v grémiu, v ktorom som vás upozornila, keď ste tlač, ktorá bola predložená do Národnej rady poslancami KDH ku genocíde na Ukrajine, nezaradili vôbec do programu ani predbežného, ani súčasnej pozvánky, ale odôvodnenie, že nebolo prerokované vo výbore neobstojí, pán predseda, pretože mnohé veci nie sú prerokované vo výbore a sú na schôdzu Národnej rady zaradené, lebo spĺňajú všetky náležitosti rokovania Národnej rady. A ešte možno snáď jedna poznámka, ktorá sa aj teraz preukázala pri procedurálnych návrhoch ako nekonečné a nekompetentné svojvoľné správanie sa podpredsedov Národnej rady. Či je to pán podpredseda Číž, alebo pani podpredsedníčka Belousovová. Tentoraz to opäť predviedol aj pán podpredseda Číž, že sa snaží komentovať všetko, môže mať názor akýkoľvek, nech odovzdá vedenie schôdze a nech sa vyjadrí. Ako poslanec Národnej rady má právo vyjadriť sa k čomukoľvek, ale nie ako predsedajúci schôdze vstupovať a komentovať vystúpenia poslancov. Vážený pán predseda, ešte možno jedna poznámka a úplne na úvod nášho rokovania, pretože sa mi zdala, že predseda vlády Robert Fico by mal kompetenciu vystúpiť v tejto Národnej rade ako predseda strany, ktorý vás nominoval do tejto funkcie, ale vy nie ste minister vlády, aby vláda Slovenskej republiky mala dať zásadné stanovisko predsedovi parlamentu. Očakávala by som to od predsedníčky poslaneckého klubu pani poslankyne Laššákovej, prípadne od nejakého poslanca, že dá odobrenie svojho kandidáta, ktorý je na čele Národnej rady, alebo pripustím, aj váš predseda strany Robert Fico ako predseda strany, ale nie ako premiér. Je mi jasné, že len ako premiér tejto vlády môže vystúpiť kedykoľvek, ale očakávala som od vás pani poslankyňa, predsedníčka klubu alebo členka grémia, pána predsedu klubu Číža, alebo od vás páni poslanci vládnej koalície, že obhájite svojho nominanta na túto pozíciu. Obávate sa a urobili ste vlastne z pána predsedu len akúsi persónu, ktorá podľahla všetkým politickým vplyvom a niekedy sa stáva, že je v závoze rozhodovania politických predsedov, politických strán a nestáva sa persónou, druhou osobou v tejto krajine, ktorá by si mala ctiť najviac ústavu, ktorú tento parlament schvaľoval, rokovací poriadok, ktorý parlament schvaľoval, a mal by byť akýmsi jasným dokladom toho, že je tu vláda práva, demokracie, spravodlivosti, ale to tak nie je. A preto poslanecký klub KDH podporí návrh na odvolanie pána predsedu parlamentu a budeme očakávať, ako sa zasprávajú tí, ktorí majú svoje výhrady, ktorí ich aj cez médiá cez víkend prezentovali a že sa jasne ukáže, že takto ďalej na Slovensku vládnuť nemôžeme. Ďakujem pekne. (Potlesk.)